# Bilag 2 - Kravspecifikation

Denne specifikation gælder for vintertjeneste med lastbil og traktor. Specifikationen suppleres med følgende instrukser:

Instruks – glatførebekæmpelse

Instruks – snerydning ved kombikørsel

Instruks – kombikørsel (kombineret snerydning og glatførebekæmpelse).

Samlet i bilag 2A ”Instruks vintertjeneste med lastbil/traktor på kørebaner.”

## 1 Alment

#### 1.1 Opgavens karakter

Vintertjenesten har i høj grad offentlighedens bevågenhed, da den skal medvirke til at skabe fremkommelighed og sikkerhed på fortov, cykelsti og veje under ringe vejrforhold.

Rigtigt udført vintertjeneste skal sikre fremkommelighed for alle, og at færdselsarealerne ikke er glatte. Herudover skal det så vidt muligt undgås, at der

* efterlades snevolde ved vejtilslutninger og fodgængerfelter mv.
* sker tilsprøjtning af fodgængere, cyklister og biler m.m. med sne fra plove
* udspredes salt på steder, hvor der ikke må saltes.

Berettiget kritik skal begrænses ved, at arbejdet udføres efter de aftalte retningslinjer, og at alle parter optræder venligt og hensynsfuldt.

#### 1.2 Opgavens omfang

Vintertjenesten omfatter glatførebekæmpelse og snerydning på klasse 2 veje. Med snerydning menes snerydning ved kombikørsel.

Kombikørsel finder sted ved snefald eller ved oprydning efter snefald/fygning. Snerydning og glatførebekæmpelse gennemføres normalt med 1 køretøj pr. rute. Ved kraftigt snevejr kan ordregiver beslutte at indsætte ekstra køretøjer på de enkelte ruter. Ordregiver igangsætter de enkelte køretøjer, som er tilknyttet området efter behov.

Snerydning foretages i begge retninger og altid i kørselsretningen. Snerydning og glatførebekæmpelse kan gennemføres uafhængigt af den fastlagte ruteafgrænsning.

For placering af de enkelte delaftaler henvises til følgende link: [Udbudskort vinterruter Esbjerg Kommune 2022](https://esbjergkom.maps.arcgis.com/home/webmap/viewer.html?webmap=aa798d684a9d459daa712e377a3e5506), som viser ruterne længde og placering. Ved at klikke på menupunktet ”Indhold” i venstre hjørne fås et overblik over samtlige ruter, som der sorteres på ved hjælp af flueben. Ruternes længde fremgår ligeledes af tilbudslisten.

Vintertjeneste skal udføres i henhold til Esbjerg Kommunes ”Vinter- og renholdelsesregulativ” <https://www.esbjerg.dk/planer-projekter-og-trafik/offentlig-vej/vintertjeneste-snerydning-og-saltning>. Dette udbud gælder kun for vintertjeneste på vinterveje klasse 2.

Der skal således forventes, at udkald på klasse 2 veje sker døgnet rundt på alle ugens dage også lørdag, søndag og helligdage.

#### 1.3 Ændringer i opgaven

Ordregiver fastlægger startsted, standardgennemkørsel og slutsted på de enkelte ruter i samarbejde med leverandøren. Dette kan senere ændres uden ændring af enhedsprisen.

Ordregiver kan i kontraktperioden reducere eller udvide udstrækningen af de enkelte ruter mod regulering af de aftalte enhedspriser, som beskrevet i kontrakten pkt. 9 - Ændringer.

Leverandøren skal påregne at være disponibel i akutte situationer, og at kunne hjælpe med andre ruter end den, leverandøren har fået overdraget, såfremt ordregiver skønner fordel heri i specielle vejr- og materielmæssige situationer.

#### 1.4 Tilstræbt kvalitet

Glatførebekæmpelse og snerydning på kørebaner skal udføres i henhold til gældende servicemål og instrukser anført i Esbjerg Kommunes ”Vinter- og renholdelsesregulativ”.

Ved glatførebekæmpelse oplyser ordregiver saltdoseringsindstilling i forbindelse med udkaldet.

Snerydning påbegyndes, når snefald er af et sådant omfang, at fremkommeligheden for trafikanterne ikke er acceptabel i forhold til servicemålet. Snerydning skal i byområder og langs cykelstier gennemføres med en tilpasset hastighed, så mindst muligt sne kastes ind over fortov og cykelsti.

## 2 Ordregivers ydelser

#### 2.1 Orienteringsmøder og instruktioner

Ordregiver afholder rutegennemgang og instruktion pr. køretøj. Denne afholdes i forbindelse med montering af ordregivers materiel og godkendelse af leverandørens køretøj forud for hver beredskabsperiode.

Forud for første beredskabsperiode afholdes opstartsmøde september måned jf. kontraktens pkt. 6.2.1. På dette møde gennemgås principper for udførelse af vintertjenesten herunder meldinger til og fra vintervagten, samt gennemgang af ruten/ruterne. På dette møde er leverandøren og chaufføren forpligtet til at deltage.

Derudover kan der afholdes møder i det omfang, som ordregiver konstaterer behov for det. Leverandøren og chauffører er forpligtet til at deltage i disse møder.

#### 2.2 Organisation

Ordregiver opretholder døgnet rundt i hele beredskabsperioden 15. oktober til 15. april et vagtberedskab, der gør det muligt at sætte ind med glatførebekæmpelse og snerydning i rette tid.

Beredskabet ledes af vintervagten, som træffer beslutning om iværksættelse af enhver aktivitet omkring glatførebekæmpelse og snerydning, og denne fastlægger de overordnede rammer for indsatsen, herunder doseringsindstilling.

Vintervagten har ledelsen af alle aktiviteter i marken og er ordregivers repræsentant overfor leverandøren både under planlægning af arbejdet, i forbindelse med udkald og under arbejdets udførelse.

Til styring af vinteraktiviteter, administration af materiel og vinterentreprenører mv., anvender Vintervagten vinteradministrationssystemet ***Vinterman***, mens glatførevarslingssystemet ***VejVejr*** anvendes i forbindelse med beslutning om indsats. Herudover modtager ordregiver orientering om udkald på statsveje i området fra Vejdirektoratet.

Desuden har ordregiver et antal tilsynsførende, der på vegne af ordregiver udfører tilsyn med vejtilstand og kontrol af leverandørens indsats på kørebanerne, og herunder afgiver melding til Vintervagten om eventuelt behov for ændret indsats.

Vintervagtens telefonnummer oplyses ved opstartsmøde.

Ordregiver har følgende 2 materialegårde med saltlagre og værksteder:

* Materielgården i Esbjerg, Vibevej 8, 6705 Esbjerg Ø
* Materielgården i Ribe, Ørstedsvej 63, 6760 Ribe

På hvilken materialegård, der skal læsses salt, er ruteafhængig og vil fremgå af tilbudslisten, hvilken materielgård den pågældende rute skal benytte.

I beredskabsperioden vil værkstedet på Materielgården i Esbjerg være åben og have tilknyttet en døgnvagt til servicering af ordregivers materiel. Værkstedet på Materielgården i Ribe vil være åben inden for normal arbejdstid.

#### 2.3 Ordregivers materiel

Ordregiveren stiller følgende spredere og sneplove til rådighed for leverandøren:

Lastbil - Saltning/lagespredning:

* Kombispreder med elektronisk styring af spredebredde og spredesymmetri. Sprederens styreboks skal tilsluttes el-stik i køretøjets førerhus. Sprederen forsynes med "kraft" fra egen motorpumpe eller sprederens kørehjul.

Lastbil – Snerydning:

* Sneplov med tilhørende monteringsrammer til montering på frontplade til DS/EN 15432-1:2011.
* Alle ordregivers sneplove er forsynet med hydraulikstation på ploven. Denne betjenes via en styreboks, som også leveres af ordregiver.

Traktor - Saltning /lagespredning

* Saltspreder med elektronisk styring af spredebredde og spredesymmetri. Styreboks skal tilsluttes el-stik på traktoren. Saltsprederen drives af vejhjul monteret på saltsprederen. Saltsprederen lægges op i leverandørens traktorvogn.

Traktor - Snerydning

* Sneplov (skråplov/spidsplov) med hydraulisk sving og tilhørende A-ramme til montering på traktorens frontlift

Detaljerede oplysninger om størrelse mv. af det enkelte materiel er anført i Bilag 2B ”Specifikation af ordregivers materiale”. For krav til leverandørens materiel henvises til punkt 3.6.

Saltspredere er forsynet med dataopsamlings- og GPS-udstyr. Der skal kunne monteres "GPS-loggere" og dataopsamlingsudstyr på køretøjet, og leverandøren skal sørge for, at udstyret er tændt i forbindelse med udkald.

Ordregiver leverer og monterer beslag, frontplader/A-ramme og sammenkoblingsudstyr mv. på leverandørens køretøj i forbindelse med fremvisning/besigtigelse af køretøjet. Ordregiver betaler for alle beslag, frontplader/A-ramme m.v. på køretøjet 1 gang i kontraktperioden inkl. evt. optionsperiode.

Kørsel med frontplade følger lovgivningen, hvorfor leverandøren selv skal forestå afmontering efter endt sæson.

Inden beredskabsperiodens start indkalder ordregiver med 14 dages varsel leverandørens køretøjer til besigtigelse, samt tilpasning til og montering af ordregivers materiel. Leverandørens køretøjer indkaldes således, at ordregivers materiel kan monteres i perioden fra d. 15. september til 14. oktober.

Såfremt leverandøren skifter køretøj i kontraktperioden, afholder leverandøren alle omkostninger ved fornyet tilpasning.

Ordregivers materiel må kun anvendes til opgaver omfattet af nærværende udbud, medmindre det er efter aftale med Vintervagten.

Opbevaring:

Ordregivers materiel opbevares i beredskabsperioden på én af kommunens materialegårde eller hos leverandøren på stabil og fast belægning på en af ordregiver godkendt plads. Hvor materiellet opbevares, aftales for hver rute ved sæsonopstartsmødet hvert år.

Efter hvert udkald skal leverandøren rengøre, smøre og klargøre sprederen og rengøre sneplov inden det stilles på plads til næste udkald. Der kan i perioder forekomme ventetid ved vaskepladsen.

Ved temperatur under -10 grader skal saltsprederen tømmes og rengøres mellem udkaldene.

Ved temperatur over -9 grader accepteres det at saltet forbliver på sprederen, såfremt sprederens opklapbare presenninger er lukket.

Ordregiver stiller galger til rådighed ved opbevaring af ladmonteret spreder på leverandørens plads. Leverandøren har ansvaret for korrekt opstilling af galger, mens lovpligtige eftersyn af galger og kæder påhviler ordregiver.

Ordregivers materiel skal i alle henseender monteres og behandles korrekt af leverandøren. Det skal afleveres senest den 30. april hvert år efter beredskabsperiodens afslutning rengjort og smurt og i samme stand, som det er modtaget (bortset fra normal slitage). Uden for beredskabsperioden skal materiellet opbevares på en af ordregivers pladser for eftersyn og klargøring til næste beredskabsperiode.

Vedligehold leverandør:

Leverandøren skal løbende renholde sprederen, inkl. smøring af vejhjul og kontrol af dæktryk m.v.

Til hver ladmonteret spreder hører en galge til opbevaring af sprederen, når denne ikke er i brug. Leverandøren sørger for flytning af galgen, hvis det aftales, at sprederen ikke skal stå på en af materialegårdene.

Leverandøren skal renholde og passe sneplovene, inkl. smøring og kontrol af dæktryk mv.

Leverandøren er ansvarlig for at skær og andre sliddele skiftes i rette tid, således at selve plovbladet ikke tager skade. Udskiftning foretages på et af ordregivers værksteder.

Vedligehold ordregiver:

Ordregiver gennemfører supplerende systematisk smøring og vedligehold af materiellet på ordregivers værksted i Esbjerg/Ribe, samt i løbet af beredskabsperioden.

Specielt for plovenes vedkommende, vil smøring og vedligeholdelse blive udført på ordregivers værksted i Esbjerg/Ribe.

Derudover vil reparationer og skærskifte på ordregivers materiel, foretages på ordregivers værksted Esbjerg/Ribe.

Ordregiver afholder ikke udgifter til reparation af leverandørens materiel eller ventetid mm., som følge af nedbrud af leverandørens materiel.

Ordregiver afholder ikke udgifter til reparationer eller ventetid mm., som følge af leverandørens misligholdelse/skade på ordregivers materiel.

Ved nedbrud skal chaufføren kontakte vagtassistenten på telefonnr. 51349087 for korrekt registrering i **Vinterman.**

Læsning af salt

Leverandørens chauffører skal kunne læsse salt selv vha. gummiged.

#### 2.4 Vejsalt

Ordregiver leverer salt, saltlage og plovskær. Alle materialer skal hentes på et af de nævnte materialepladser.

## 3 Leverandørens ydelser

#### 3.1 Planlægning

Leverandøren skal inden årets første beredskabsperiodes start gennemgå ruten og den tilrettelagte standardgennemkørsel, som ordregiver har tilrettelagt. Standardgennemkørsler skal sikre, at de vigtigste veje bliver behandlet først, og at tomkørsel minimeres. Leverandøren skal meddele, hvis der er uhensigtsmæssigheder på ruterne eller standardgennemkørslerne.

Ruten omfatter såvel egentlige kørebaner som svingbaner, rundkørsler, vejtilslutninger, rastepladser, vigepladser, parkeringspladser o.l. på vintervejklasse 2.

Leverandøren har ansvaret for, at relevant kortmateriale i form af digitale rutekort og doseringsinstrukser altid er til chaufførens rådighed i køretøjet.

Leverandøren skal hvert år opdatere skemaer om køretøj og chauffører inden beredskabsperiodens opstart, således at ændringer til materiel og uddannelse af personale meddeles i god tid inden ordregivers besigtigelse. Skemaet skal afleveres udfyldt til ordregiver senest den 15. september hvert år. Eventuelle ændringer meddeles straks til ordregiver i løbet af beredskabsperioden, så ordregiver til enhver tid ved, hvem der er chauffør på køretøjet.

#### 3.2 Ledelse

Arbejdet gennemføres af chaufføren, som under indsatsen arbejder under instruktion fra og træffer eventuelle aftaler med vintervagten om arbejdets gennemførelse.

Leverandøren har til hver en tid ansvaret for, at medarbejdere – også eventuelle nye – modtager nødvendig instruktion, herunder instruktion i relevante beskrivelser, kortmateriale og instrukser for arbejdets udførelse (Instrukser for kørebaner, doseringsinstruks sikkerheds- og betjeningsinstruks mv.).

#### 3.3 Beredskab

Hver af leverandørens chauffører skal i hele beredskabsperioden være at træffe på ét telefonnummer. Telefonnummeret meddeles skriftligt via Bilag 6 – Oplysning om køretøj og chauffører til ordregiver senest 15. september. Der må ikke benyttes telefonsvarer, personsøger eller lignende.

Ved ændring af telefonnummer skal dette meddeles på mail til vintervagten i god tid.

#### 3.4 Udkald

Vintervagten udkalder chaufføren pr. telefon. Udkaldet kan finde sted alle ugens dage på ethvert tidspunkt på døgnet, også på lørdage, søndage og helligdage. Vintervagten udkalder normalt chaufføren ved robotudkald, hvor det er en elektronisk besked med oplysning om aktivitet, doseringsvalg mv. Chaufføren skal kvittere elektronisk på telefonen for modtagelse af udkaldet. Leverandørens udkaldsnumre skal være samme mobilnummer i hele vinterperioden.

Chaufføren skal melde til og fra ved start og slut på ruten via **Vinterman**’s chauffør app og afvente kvittering fra Vintervagten. Såfremt elektronisk kvittering ikke modtages inden for 5 minutter, skal chaufføren foretage telefonopkald i stedet. Melding skal ské ude på ruten ved faktisk start og slut på ruten.

Ved udkald til glatførebekæmpelse skal chaufføren påbegynde sit arbejde hurtigst muligt og **senest 45 min.** efter at leverandøren pr. telefon er udkaldt af vintervagten, og chaufføren har trykket 1 for accept af udkaldet.

Ved udkald til kombikørsel skal chaufføren påbegynde sit arbejde hurtigst muligt og **senest 60 min.** efter at leverandøren pr. telefon er udkaldt af vintervagten, og chaufføren har trykket 1 for accept af udkaldet.

Tidsfristerne gælder uanset om materiellet opbevares ved leverandøren eller på en af ordregivers materielpladser.

Såfremt ovenstående tidskrav undtagelsesvist ikke kan overholdes, skal leverandøren straks underrette vintervagten.

Udkaldet, tidspunktet og arbejdets omfang bliver registreret af vintervagten og indføres i **Vinterman.**

Ordregiver udarbejder fakturaoplæg på baggrund af omfanget af udkald én gang månedligt jf. kontraktens pkt. 11 – Fakturering.

#### 3.5 Personale

Leverandøren skal råde over mindst 2 chauffører pr. køretøj.

Chaufføren skal minimum være 18 år og have kørekørt til bil.

Leverandørens chauffører skal være fortrolige med udførelsen af de aftalte arbejdsopgaver. Leverandøren skal kunne dokumentere overfor ordregiver, at chauffører har relevant uddannelse i form af gennemført AMU-kurset "Snerydning og glatførebekæmpelse på vejbaner" alternativt "Snerydning og glatførebekæmpelse på sti/fortov" eller har været fast chauffør indenfor snerydning/glatførebekæmpelse i sammenlagt 2 år indenfor de seneste 5 år.

Nye chauffører, der har været fast chauffør på en snerydningsrute hhv. glatførebekæmpelsesrute i sammenlagt 2 år inden for de seneste 5 år kan undtages fra uddannelseskravet for den relevante arbejdsopgave, såfremt leverandøren kan dokumentere en tilsvarende viden og kunnen ved hjælp af referencer/CV’er for pågældende chauffør.

Chaufførerne skal desudenvære vant til at betjene køretøj i forbindelse med vintertjeneste, herunder have teknisk indsigt i køretøjets funktion og betjening, samt være fortrolige med udførelsen af opgaver med køretøjet i vintersituationer.

Leverandøren og dennes chauffører skal være indstillet på at bruge den fornødne tid til lokal instruktion i forbindelse med opstartsmøde hos ordregiver jf. pkt. 2.1. Alle udgifter til kurser og instruktioner skal være indeholdt i tilbuddet.

Chauffører skal være udstyret med det fornødne værktøj og sikkerhedsudstyr. Chaufføren skal under arbejdet være iført CE-mærket reflekstøj, klasse 3, jf. At-vejledning 2.10.2-2. (gult, orange eller rødt) i henhold til DS/EN 471 klasse 3 beklædning. Udgifter afholdes af leverandøren.

Chaufføren skal optræde hensynsfuldt overfor trafikanter og andre borgere og skal med hensyn til arbejdets udførelse rette sig efter vintervagtens anvisninger.

Chaufføren skal kunne kommunikere med vintervagten på et **forståeligt dansk.**

Chaufføren skal selv montere spreder og plov på køretøjet og skal være behjælpelig med selv at udføre læsning af grus, salt og saltlage. Chaufføren skal altid, herunder ved reparation/vedligehold af ordregivers materiel og ved skærskifte, være behjælpelig og gå til hånde, såfremt der ikke træffes anden aftale med værkstedslederen.

Det er chaufførens pligt at oplyse vintervagten om ændringer i vejrliget under indsatsen.

#### 3.6 Materiel

Generelt:

Køretøjer til snerydning og glatførebekæmpelse skal være forsynet med ekstralygter, som anført i seneste udgave af "[Detailforskrifter for køretøjer](https://www.retsinformation.dk/eli/lta/2019/1050)" samt gul afmærkningslygte (rotorblink, løbelys e.l.), jf. Vejregler for afmærkning af vejarbejder m.m. jf. afsnit 7.20 Afmærkning af køretøjer. Leverandøren skal sørge for og afholde udgiften til dette.

Alle køretøjer skal være forsynet med mobiltelefon (med håndfri betjening), som skal være tændt og kunne høres under indsats. Nummeret skal være det samme hver gang. Leverandøren er ansvarlig for evt. omstilling. Ved permanent ændring af telefonnummer, skal dette ved sæsonstart oplyses i Bilag 6 – Oplysning om leverandørens køretøj og chauffører.

Ordregiver anvender ”**Vinterman Chauffør App**”, hvorfor leverandøren til hvert køretøj skal have en smartphone eller en tablet med følgende specifikationer:

* Styresystem enten Android eller IOS maks. 2 år gammelt

Der skal anvendes tablet eller bærbar computer med internetadgang, så digital kortmateriale over ruter kan bruges.

Leverandøren skal levere mindst 1 køretøj pr. delaftale.

Køretøjet skal være i god mekanisk stand og velegnet til at udføre det aftalte arbejde, og overholde gældende lovgivning i forhold kørsel med plov og saltspreder under hensyntagen til det tilladte akseltryk.

Ordregiver afviser køretøj, der ikke opfylder disse krav.

Leverandøren må kun i nedbrudssituationer udføre entreprisen med andet end det godkendte materiel. Vintervagten skal orienteres telefonisk og godkende, inden andet materiel indsættes.

Lastbil til glatførebekæmpelse og snerydning (kombikørsel) skal have:

* Euro VI motor, Euro V motor monteret med partikelfilter, eller bedre. Lastbilen må kun udskiftes til en model med samme eller bedre motornorm.
* Lasteevne på 15 ton.
* Gældende love om totalvægt og akseltryk skal overholdes ved fuldt lastet køretøj.
* Ladlængde på min. 5,8 m.
* Lastbilen skal have en akselafstand på min. 4,5 m, målt fra midte af forreste aksel til midte af bagerste aksel, af hensyn til retningsstabiliteten ved rydning af store snemængder.
* Trækbeslag bag på til fastgørelse af sikkerhedskæde fra ladmonteret spreder.
* Tiplad.
* Sprederen er forsynet med et kabel der forbinder kontrolboksen med sprederens styresystemer. Kablet føres fra kontrolboksen via en ”Førerhusgennemføring” til sprederen. Kablet leveres og monteres af ordregiver.
* Til styring af saltspredere er alle monteret med vejhjul
* Køretøjet skal være forsynet med sneplovsbelysning ekstra lygter til snerydning, som anført som i seneste udgave af "[Detailforskrifter for køretøjer](https://www.retsinformation.dk/Forms/R0710.aspx?id=162783)” hhv. ”[Færdselsstyrelsens vejledning om syn af køretøjer](http://www.fstyr.dk/~/media/2106076FAFA54B9C9DEFD693BE3FD72E.pdf)”.

Ordregiver leverer og monterer følgende på leverandørens køretøj:

* 7 polet stik i front (på 7 ledet kabel) til elforsyning af plovens løfte og svingsystem.
* 2 stk. særskilte stik i førerhuset til elforsyning af sprederens og plovens kontrolboks og styresystemer (12 mm /2 polet/ 24 v/ 16 Amp).
* Alle nødvendige beslag, frontplader og sammenkoblingsudstyr for korrekt sammenkobling med sneplove og spredere. Såfremt tilbudsgiver skifter lastbil i kontraktperioden, inkl. eventuelle forlængelser af kontraktperioden, afholder tilbudsgiver alle omkostninger ved fornyet tilpasning

Traktor til glatførebekæmpelse og snerydning (kombikørsel) skal have:

* 4-hjulstræk med mulighed for differentiale lås
* Tier 4 motor eller bedre
* Minimum 140 Hk
* Max bredde: 2,55 mtr., Max højde: 3,80 mtr.
* Grov mønsteret dæk med over 50% mønster
* Skal være i god mekanisk stand
* Godkendt til kørsel på vej
* Frontlift Kat. 2 med 2 dobbeltvirkende hydraulikudtag
* El-stik i front for omskifterventil på plov
* Lysstik i front til sneplov
* Nærlys til kørsel med sneplov
* 12v udtag i kabine med fast strøm til sprederens styreboks (15 amp for sikring)

Vogn:

* Min. lastevne 15 tons
* Tipvogn
* Lad længde min. 5,8 mtr.
* God mekanisk stand
* Godkendt til kørsel på vej
* Monteret med et 7-pol stik til lys bag på til saltsprederen
* Gaffeltræk monteret bag på vogn, Trækbeslag bag på til fastgørelse af sikkerhedskæde fra lad monteret spreder.

Ordregiver leverer og monterer følgende på leverandørens køretøj (traktor & vogn):

* Alle nødvendige beslag, A-Ramme og sammenkoblingsudstyr for korrekt sammenkobling med sneplove og spredere. Såfremt tilbudsgiver skifter traktor eller vogn i kontraktperioden, inkl. eventuelle forlængelser af kontraktperioden, afholder tilbudsgiver alle omkostninger ved fornyet tilpasning.

## 4 Kontrol og dokumentation

#### 4.1 Leverandørens kontrol

Leverandøren skal selv føre kvalitetskontrol med det udførte arbejde, herunder at:

* arbejdet igangsættes indenfor den fastsatte tidsfrist
* arbejdet behandles i henhold til ruteplan og instruks
* materiel behandles, renholdes og smøres m.m. i henhold til "Sikkerheds- og betjeningsinstruks"
* kørehastigheden tilpasses forholdene
* spredebredden, -mængden og -symmetrien overholdes ved salt-/lagespredning
* sneplov har den rette højde og tryk mod kørebanen, så mest mulig sne fjernes, samt at skær udskiftes ved behov

Konstaterede afvigelser samt oplysninger om mangler og uregelmæssigheder på materiellet skal straks meddeles vintervagten.

Ved fejl i telefonsystemet eller ved fejl i den automatiske dataoverførsel til Vinterman, påhviler det leverandøren straks at melde fejlen til vintervagten.

#### 4.2 Ordregivers kontrol

Vintervagten registrerer tidspunkt for arbejdets påbegyndelse og afslutning. Endvidere kontrolleres stikprøvevis arbejdets kvalitet, og at det er udført i henhold til de trufne aftaler. Hvis dette ikke er tilfældet, skal leverandøren straks - efter ordre fra vintervagten - afhjælpe de påpegede mangler uden yderligere udgifter for ordregiver.

Data fra saltsprederens styreboks og GPS på køretøjerne overføres til Vinterman.

Et eksempel på en afhjælpning:

Ved manglende rydning til asfaltkanten, eller lignende mangel, køres en ekstra runde med ploven på ruten uden afregning.

Ved gentagne mangler vil bodsbestemmelserne jf. kontraktens pkt. 13.4 blive bragt i anvendelse.

## 5 Tilbudslistens poster

#### 5.1 Generelt

Nedenfor angives specielle bestemmelser vedrørende mængdefastsættelse, ydelsesomfang og opgørelsesmetoder for tilbudslistens postnumre.

Tilbudslisten udfyldes for den delaftale, som der afgives tilbud på.

I tilbudslistens faneblad ”Oplysning om materiel” udfyldes oplysningsskema vedr. materiel, der påtænkes anvendt for opgavens udførelse pr. rute.

#### 5.2 Beredskabshonorar

I tilbudslistens post 0.1 er indsat et fast beredskabshonorar. Dette er betaling for at leverandøren står til rådighed for vintertjeneste i hele beredskabsperioden med mandskab og materiel.

Honoraret er fastsat af ordregiver, og indeksreguleres ikke i købet af kontraktperioden.

Det faste beredskabshonorar udbetales pr. år. Det udbetales efter beredskabsperiodens afslutning i forbindelse med slutregningen, når alt materiel og kontroldokumentation senest den 30. april hvert år er afleveret og godkendt.

Beredskabshonoraret er betaling for:

* at leverandøren er til rådighed for vintertjenesten i hele beredskabsperioden med mandskab og materiel, herunder evt. opbevaring af materiel samt telefoner og smartphones/tablets mv. Leverandøren skal stå til rådighed med 1 køretøj pr delaftale til udkald ved glatførebekæmpelse og kombikørsel
* leverandørens rettidige aflevering af opdateret skema jf. Bilag 6 – Oplysning om leverandørens køretøj og chauffører, som opdateres hvert år (senest 15. september)
* leverandørens fremmøde til fremvisning af materiel, modtagelse og montering af udstyr på leverandørens køretøj
* leverandørens eventuelle udgifter til de i pkt. 2.1 anførte orienteringsmøder og instruktioner for chauffører, samt øvrige møder og driftsmøder.
* leverandørens deltagelse i forberedende møder og instruktion ved beredskabsperiodens start samt øvrige møder.
* leverandørens rettidige afmontering og aflevering af ordregivers materiel i fuldstændig rengjort og smurt stand ved beredskabsperiodens afslutning, bortset fra normal slitage
* leverandørens udgifter til levering og montering af bl.a. ekstra lys, rotorblink, telefon, særligt udstyr og arbejdstøj, som angivet i udbudsmaterialet
* Ordregivers materiel er forsikret ved udlån til leverandøren. I tilfælde hvor ordregivers forsikring ikke dækker qua leverandørens groft uagtsomme handling, skal leverandøren dække skaden. Ordregiver har en selvrisiko på 10.000 kr., som leverandøren i alle tilfælde skal dække, hvor leverandøren har påført skade på ordregivers materiel.

#### 5.3 Prisfastsættelse

Priserne under de enkelte poster skal være ekskl. moms, men indeholde samtlige øvrige afgifter og gebyrer, forsikringsudgifter, transportomkostninger og lignede.

Priserne skal omfatte samtlige ydelser forbundet med det pågældende arbejde, herunder de i kravspecifikationen foreskrevne krav, instrukser og andre relevante bilag, dokumentation, samt alle for arbejdets udførelse og færdiggørelse mv. inkl. brug af mobiltelefon og lignende.

Forbrugt tid på værksted til reparationer af ordregivers udstyr afregnes som timepris jf. pkt. 5.7. Udgifter til reparation af leverandørens materiel og udstyr afholdes af leverandøren.

Såfremt leverandøren i kontraktperioden skifter køretøj, skal leverandøren afholde alle omkostninger ved fornyet tilpasning af materiel m.v.

#### 5.4 Enhedsprisafregning (standardrute glatførebekæmpelse)

Enhedspris gælder for saltning og for én standardgennemkørsel af ruten og omfattende leverandørens ydelser fra opstartstidspunktet (tidspunktet, hvor leverandøren kører ud ad porten på saltdepotet, læsset og klar til arbejdet) til sluttidspunktet (tidspunktet, hvor leverandøren kører ind ad porten på saltdepotet efter arbejdets udførelse) på ruten. Afhentning og montering af materiel samt klargøring til arbejdet inden udkørsel, skal være indeholdt i enhedsprisen.

Såfremt ordregiver under arbejdets udførelse giver besked om afvigelser fra standardruten, såfremt salt-/lagemængderne nødvendiggør mellemlæsning, ved overgang til kombikørsel eller såfremt nedbrud af ordregivers materiel forøger arbejdsbyrden, afregnes hele arbejdet som timeprisafregning.

Der kan ved ændring til timeprisafregning af ovenstående årsager ikke afregnes for mindre end svarende til én enhedspris for glatførebekæmpelse.

Tømning, rengøring, vedligehold/smøring af materiel, klar til næste udkald samt placering af materiellet på sin plads efter arbejdets udførelse skal være indeholdt i enhedsprisen. Der forventes anvendt ca. 0,5 time.

Ved gennemkørsel af ruten to eller flere gange i umiddelbar tilslutning til hinanden afregnes 2. kørsel og efterfølgende gennemkørsel efter timeprisafregning, idet tiden fra afhentning/læsning og indtil sluttidspunktet, samt et tillæg på 0,5 time til tømning, rengøring og vedligehold/smøring af materiel, klar til næste udkald, indgår i timeprisafregningen. Der kan i visse perioder forekomme ventetid ved vaskepladsen. Eventuel ventetid ved vaskepladsen honoreres ikke, men er en del af tillægget på 0,5 time.

Alle enhedspriser gælder for alle tider af døgnet, også på lørdage og søn- og helligdage.

#### 5.5 Timeprisafregning

Timeprisafregning anvendes når ordregiver finder, at en standardgennemkørsel af ruten til glatførebekæmpelse ikke kan finde sted.

Timeprisafregning benyttes altid til kombikørsel.

Der foretages ikke afrunding/oprunding af tider. Der afregnes pr. påbegyndt halve time. Der afregnes minimalt svarende til én enhedspris for den pågældende arbejdstype.

Der betales ikke for pauser o.l.

#### 5.6 Timepris – glatførebekæmpelse/kombi-kørsel

Leverandøren skal påregne at være disponibel i akutte situationer, og at kunne hjælpe med andre ruter end den, leverandøren har fået overdraget, såfremt ordregiver skønner fordel heri i specielle vejr- og materielmæssige situationer. Akutkørsel afregnes efter timepris for pågældende ydelse.

Timepris er gældende alle døgnets timer, alle ugens dage også søn- og helligdage.

**Starttiden:**

Starttidspunktet er det tidspunkt, hvor kørslen med monteret materiel/udstyr opstartes (tidspunktet, hvor leverandøren kører ud ad porten på saltdepotet, læsset og klar til arbejdet).

Sprederne læsses umiddelbart før kørsel på ruten påbegyndes på anvist materielgård. Der afregnes ikke medgået tid til læsning og klargøring inden arbejdets opstart.

**Sluttiden:**

Sluttidspunktet er det tidspunkt, hvor kørslen afsluttes (tidspunktet, hvor leverandøren kører ind ad porten på saltdepotet efter arbejdets udførelse).

Sprederne tømmes, rengøres, smøres, afmonteres og sættes på plads.

Medgået tid til tømning, rengøring, vedligehold/smøring af materiel og placering af materiellet på sin plads efter afslutning af arbejdet, klar til næste udkald, afregnes med et tillæg på 0,5 time efter sluttidspunktet.

Medgået tid ved kontrol af indsåning i forbindelse med kørslen, afregnes som timepris for glatførebekæmpelse.

#### 5.7 Timepris - værksted/ventetid/ledigtid

Timeprisen benyttes når ordregiver indstiller arbejdet midlertidigt uden at afslutte opgaven, samt ved leverandørens kørsel til og fra værksted i forbindelse med udførelse af arbejdet på ruten, samt ventetid på værksted ved reparation af ordregivers materiel. Chaufføren skal være behjælpelig og gå til hånde på værkstedet, ved ventetid i forbindelse med reparation af ordregivers materiel, medmindre andet aftales med værkstedslederen.

Timeprisen benyttes endvidere hvis vintervagten kalder sprederen ind til tømning ved lave temperaturer med risiko for sammenklumpning/-frysning, inkl. kørsel til og fra plads.

Ordregiver betaler ikke for forbrugt tid i forbindelse med nedbrud af leverandørens materiel og efterfølgende ventetid mm. Ordregiver betaler heller ikke udgifter til reparationer eller ventetid mm. som følge af leverandørens misligholdelse af ordregiver materiel.